
Eesti seisukohad energiamärgistuse ja rehvimärgistuse lihtsustamise (COM(2026) 565) kohta
1. Kiita heaks järgmised taristuministri esitatud seisukohad energiatoodete lihtsustamispaketi kohta: 
1.1	Eesti toetab energiamärgistuse ja rehvide märgistuse määruste lihtsustamise ettepanekute üldeesmärki vähendada ettevõtjate ja ametiasutuste halduskoormust, parandada turujärelevalve tõhusust ning suurendada digitaalsete lahenduste kasutamist. Eesti toetab Euroopa energiamärgisega toodete andmebaasi (EPREL) rolli tugevdamist keskse tooteteabe andmebaasina ning andmete ühekordse esitamise põhimõtte rakendamist. Eesti peab oluliseks, et ettevõtjatel ei tekiks kohustust esitada sama teavet paralleelselt erinevatesse Euroopa Liidu infosüsteemidesse ning et EPREL-i ja digitaalse tootepassi süsteemi vaheline koostalitlusvõime oleks tagatud.
0. Eesti toetab energiatoodete ja rehvide paberidokumentide põhiste märgistamisnõuete vähendamist ja digitaalsete märgistuslahenduste kasutuselevõttu tingimusel, et tarbijatele jääb kogu vajalik teave lihtsasti ligipääsetavaks ning muudatused ei tekita ettevõtjatele ebaproportsionaalset halduskoormust. Eesti toetab võimalust kasutada müügikohas energiamärgise kuvamiseks elektroonilisi lahendusi, tingimusel, et tarbijale tagatakse vähemalt samaväärne nähtavus ja teabe ligipääsetavus võrreldes füüsilise energiamärgisega.
0. Eesti toetab Euroopa Komisjonile suurema paindlikkuse andmist energia- ja rehvimärgiste tehniliste nõuete ajakohastamisel teiseste õigusaktidega, tingimusel et liikmesriigid on piisavalt kaasatud ettevalmistavasse protsessi ning muudatustega ei vähendata tarbijatele pakutava teabe kvaliteeti ega kahjustata määruste eesmärkide täitmist. 
0. Eesti toetab digitaliseerimist ja EPREL-i laiemat kasutamist tingimusel, et see ei too kaasa sama teabe korduvat esitamist erinevates kanalites ning tagab, et uued digitaalsed märgistamis-, registreerimis- ja teavitamiskohustused oleksid ettevõtjatele selged, proportsionaalsed ja praktikas hõlpsasti rakendatavad. 
0. Eesti toetab tõhusa ja riskipõhise turujärelevalve tugevdamist Euroopa Liidus, kuid leiab, et turujärelevalve korraldamine peab jääma eelkõige liikmesriikide pädevusse ning liikmesriikidel peab säilima piisav paindlikkus määrata oma turujärelevalve prioriteedid, kontrollimeetodid ja ressursside jaotus vastavalt riigi vajadustele ja riskihinnangutele. Leiame, et aruandluse järgsed indikatiivsed võrdlusnäitajad ja liikmesriikidele suunatud prioriteedid peaksid olema üksnes mittesiduvad. Vältida tuleb ilma selge lisandväärtuseta uute aruandlus- ja seirekohustuste loomist.

1. Eesti esindajatel Euroopa Komisjoni eri tasanditel väljendada ülaltoodud seisukohti. 
1. Kliimaministeeriumil teha punktis 1 nimetatud seisukohad teatavaks huvirühmadele, kes olid kaasatud seisukohtade kujundamisesse. Riigikantseleil esitada punktis 1 nimetatud eelnõu seisukohad Riigikogu juhatusele ning teha seisukohad teatavaks Eestist valitud Euroopa Parlamendi liikmetele ning Eestist nimetatud Euroopa Majandus- ja Sotsiaalkomitee ja Regioonide Komitee liikmetele. 

